Na temelju članka 218. stavka 2. Zakona o vlasništvu i drugim stvarnim pravima
(„Narodne novine“ broj 91/96, 68/98, 137/99, 22/00, 73/00, 129/00, 114/01, 79/06, 141/06, 
146/08, 38/09, 153/09, 143/12, 152/14, 81/15 – pročišćeni tekst i 94/17 – ispravak), članka
23. Odluke o  načinu raspolaganja, korištenja i upravljanja nekretninama u vlasništvu Općine Kloštar Podravski („Službeni glasnik Koprivničko-križevačke županije“ broj 5/16) i  članka  30. Statuta Općine Kloštar Podravski („Službeni glasnik Koprivničko-križevačke županije“ broj 4/21),  Općinsko vijeće Općine Kloštar Podravski na 12. sjednici održanoj 13. srpnja 2026. godine, donijelo je

ODLUKU
o davanju suglasnosti za osnivanje prava služnosti na nekretninama Općine Kloštar Podravski

Članak 1.
Ovom Odlukom Općina Kloštar Podravski daje suglasnost za osnivanje prava služnosti na sljedećim nekretninama:
· zkč.br. 1585, zk.ul.br. 3712, k.o. KOZAREVAC, površine služnosti 388 m²,
· zkč.br. 1562/8, zk.ul.br. 3712, k.o. KOZAREVAC, površine služnosti 23 m²
dakle ukupne površine za izvršavanje prava služnosti od 411 m², a kako je to naznačeno u Skici na izvodu iz katastarskog plana koja čini sastavni dio ove Odluke (u daljnjem tekstu: poslužne nekretnine).
Članak 2.
Pravo služnosti na poslužnim nekretninama osniva se u korist:
INA – INDUSTRIJA NAFTE d.d., Avenija Većeslava Holjevca 10, Zagreb, OIB: 27759560625
(u daljnjem tekstu: stjecatelj prava služnosti).
Članak 3.
Općina Kloštar Podravski dopušta osnivanje prava služnosti na poslužnim nekretninama u korist stjecatelja prava služnosti, u svrhu izgradnje, korištenja i održavanja naftno-rudarskih objekata i uključivanja bušotina u proizvodni sustav za potrebe eksploatacije ugljikovodika na Eksploatacijskom polju "Bilogora.
Zahvat iz stavka 1. ovog članka provodi se sukladno Lokacijskoj dozvoli Ministarstva prostornog uređenja, graditeljstva i državne imovine (KLASA: UP/I-350-05/25-01/000028, URBROJ: 531-06-2-5/6-23-0030 od 9. rujna 2025. godine).
Sadržaj prava služnosti obuhvaća pravo stjecatelja da:
· izgradi, koristi, održava, popravlja i rekonstruira plinovod i pripadajuću infrastrukturu, 
· obavlja radove tehničkog održavanja i servisa, 
· pristupa poslužnim nekretninama radi izvođenja radova, 
· otklanja eventualne štetne posljedice nastale korištenjem služnosti

Članak 4.
Pravo služnosti osniva se na neodređeno vrijeme, odnosno za cijelo vrijeme postojanja infrastrukture zbog koje se osniva.
Članak 5.
Stjecatelj prava služnosti dužan je Općini Kloštar Podravski platiti punu novčanu naknadu za sve što će Općina trpjeti i biti oštećena osnivanjem služnosti, a osnivanje se uvjetuje potpunom isplatom naknade.
O osnivanju prava služnosti i visini naknade općinski načelnik i stjecatelj prava služnosti sklapaju ugovor kojim uređuju međusobna prava i obveze.

Članak 6.
Ovlašćuje se općinski načelnik Općine Kloštar Podravski za sklapanje ugovora o osnivanju služnosti na nekretninama iz članka 1. ove Odluke, u korist stjecatelja prava služnosti, sukladno odredbama ove Odluke.
Prijedlog ugovora prilaže se ovoj Odluci i čini njezin sastavni dio.

Članak 7.
Ova Odluka objavit će se na mrežnoj stranici Općine Kloštar Podravski www.klostarpodravski.hr
OPĆINSKO VIJEĆE
OPĆINE KLOŠTAR PODRAVSKI

KLASA:945-01/26-01/06
URBROJ: 2137/16-01/01-26-02
Kloštar Podravski, 13. srpnja 2026. 
								              PREDSJEDNIK:
								                 Marijan Belec



